z2017Oorsig (Haweloses) - NG Kerk Somerset-wes
Haweloses - 'n oorsig vir 2017
In 2017 het ons opnuut bewus geword van God se genade en Sy onbeskryflike liefde vir al sy kinders en in besonder vir die randfigure van ons samelewing. Ons kan met dankbaarheid getuig dat ons gemeente met warm omgeeharte geloofsoffers gebring het, klere geskenk het, getrou mussies gebrei het vir die koue winteraande en veral vir hul volgehoue gebede. Daar was ook n kitaar wat geskenk is vir gebruik tydens die weeklikse Fellowship byeenkomste waar die Woord bedien word, ons lekker saamsing en mense spontaan die seer en verwerping wat hulle ervaar met almal deel. Die Here se Lig skyn helder oor die Helderberg Street People’s Centre en ons kan met dankbaarheid sien en beleef hoe die saadjies wat gesaai word ontkiem.
Raak gerus betrokke by Maandagaande se byeenkoms – daar is altyd ‘n tekort aan vrywilligers om die aand se boodskap te lewer, kom bid saam of kom sommer net om liefde en omgee uit te deel.
Maak gerus kontak as jy belangstel.
Chris en Annemarie Hollenbach: 083 708 4350
Danksy ons Omgee-gemeente se finansiële ondersteuning kon ons in samewerking met ander kerke in die Helderberg-kom ‘n feestelike Kersete vir 80 hawelose mense voorsit.
Daar was ‘n oorvloed van hoender en slaaie en heerlike vrugteslaai en roomys en party het selfs 3x nader gestaan vir nog ‘n porsie.
Die Here het voorwaar in oorvloed voorsien!
Vir ‘n paar uur kon hierdie vriende van ons net in die oomblik wees en vergeet van die swaar lewe op die straat. Daar was genoeg vrywilligers wat gehelp het met die voorbereiding en bediening van die kos.
Daar is ‘n groepie dames wat elke winter sorg dat die haweloses ‘n mussie ontvang.
Die bedsokkies is binne 2 dae gebrei vir ‘n man wat gehoop het om met sy dogtertjies herenig te word. Hy wou nie met leë hande by hulle aankom nie.
'n Geval van praktiese OMGEE
Een van die vroue wat lank op die straat oorleef het, het danksy ‘n weldoener ‘n kamer by Kay’s Kavavaanpark bekom.
Die dak het erg gelek (in die goeie ou dae toe dit nog gereën het), en daar was heelwat gate wat toegestop moes word. Danksy Sippe en Miemie Heerenga se inisiatief en met die hulp en ondersteuning van die Indië Projekspan is die houtkamertjie herstel en leefbaar gemaak.
Almal het hand bygesit – party het hard gewerk, ander het gebraai, party het raad gegee, daar is lekker gelag en gekuier en so het ons saam ‘n verskil in iemand se lewe gemaak.